Diari Oficial de la Generalitat Valenciana


Sumari del DOGV 4387, del 27-11-2002 (2002/12806)

RESOLUCIÓ de 19 de novembre de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'acord marc de col·laboració entre l'Institut Valencià d'Estadística i l'Institut Valencià d'Investigacions Econòmiques, SA (IVIE).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4387

Data del DOGV
:   27-11-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/12064


Data del document
:   19-11-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * administració regional
    * cooperació administrativa
    * estadística

RESOLUCIÓ de 19 de novembre de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'acord marc de col·laboració entre l'Institut Valencià d'Estadística i l'Institut Valencià d'Investigacions Econòmiques, SA (IVIE). [2002/12503]
  
Subscrit, després de la tramitació prèvia reglamentària, entre l'Institut Valencià d'Estadística i l'Institut Valencià d'Investigacions Econòmiques, SA. (IVIE), el 30 de juliol de 2002, un acord marc de col·laboració, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0719/2002, i que figura com a annex d'esta resolució.
  
València, 19 de novembre de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Acord marc de col·laboració entre l'Institut Valencià d'Estadistica i l'Institut Valencià d'Investigacions Econòmiques, SA (IVIE)
  
València, 30 de juliol de 2002
  
Reunits
  
D'una part, el senyor Vicente Rambla Momplet, president de l'Institut Valencià d'Estadística (d'ara endavant IVE), amb domicili a València, plaça de Nàpols i Sicília, 10, en nom i representació d'este i en virtut de les competències que li atribueix el Reglament Orgànic i Funcional de l'Institut Valencià d'Estadística (Text Refós dels decrets 65/1998 i 36/2000 del Govern Valencià, i autoritzat per a la firma per acord del Consell, de 16 de juliol de 2002.
  
De l'altra, el senyor Daniel Romero Molins, director gerent de l'Institut Valencià d'Investigacions Econòmiques, SA, (d'ara endavant IVIE), amb domicili a València, c/ Guàrdia Civil, 22, en nom i representació d'este. Les seues facultats per a este acte resulten de l'escriptura de formalització d'acords socials, atorgada pel notari de València, senyor Manuel Ángel Rueda Pérez el dia 24 de novembre de 1995, amb el seu número de protocol 4.752 i inscrita en el Registre Mercantil de València amb data 8 de març de 1996, tom 2742 General de Societats, llibre 59 de la Secció General, full número V-897, foli 22, inscripció 11.
  
Exposen
  
1) Que la Llei 5/1990, de la Generalitat Valenciana, d'Estadística de la Comunitat Valenciana, és el marc legal per al desplegament de les competències en matèria estadística reconegudes a la Generalitat en l'Estatut d'Autonomia de la Comunitat Valenciana, tot això en un esquema organitzatiu descentralitzat de la funció pública valenciana.
  
2) Que l'Institut Valencià d'Estadística és una entitat autònoma de caràcter administratiu creada per la Llei 14/1997, de 26 de desembre, de Mesures de Gestió Administrativa i Financera i d'Organització de la Generalitat Valenciana, amb l'objecte d'impulsar, organitzar i dirigir l'activitat estadística de la Generalitat, que té reservada la gestió global d'este sistema estadístic regional descentralitzat en el qual poden també actuar les conselleries, els organismes i les empreses dependents de la Generalitat, així com les entitats locals de la nostra comunitat.
  
3) Que segons es defineix en el Reglament d'Estadística de la Comunitat Valenciana, el Pla Valencià d'Estadística constitueix l'instrument d'ordenació i planificació de l'activitat estadística pública valenciana, i que actualment és el Pla Valencià d'Estadística 2001-2004 el que es troba en vigor.
  
4) Que en desembre de 1989, el Consell de la Generalitat Valenciana acordà la creació de l'Institut Valencià d'Investigacions Econòmiques, SA, amb la finalitat de promoure i desenvolupar la investigació econòmica en l'àmbit territorial de la Comunitat Valenciana.
  
5) Que l'activitat de l'IVIE es dirigeix a l'elaboració d'estudis i informes en matèria econòmica, l'assistència tècnica i l'assessorament a institucions i empreses públiques i privades en qüestions d'índole econòmica, la formació i el suport a especialistes i a equips estables en línies d'investigació considerades prioritàries, l'organització de reunions científiques i d'especialistes, així com la publicació d'aquells estudis i investigacions la difusió dels quals es considere d'interés.
  
6) Que havent-se dut a terme totes estes activitats durant els anys de funcionament de l'IVIE, es pot afirmar que el seu perfil està nítidament configurat en l'actualitat com una institució especialitzada d'investigació amb projecció nacional i internacional, com avalen els resultats recollits en les memòries anuals corresponents.
  
7) Que ateses les activitats i competències de l'IVIE i de l'IVE en la investigació econòmica i la producció estadística, ambdues parts estan interessades a fomentar les seues relacions de cooperació i, particularment, a establir de mutu acord vies operatives idònies per a la col·laboració en l'estudi i desenvolupament metodològic de les investigacions estadístiques de caràcter econòmic, així com en la seua implementació i posada en marxa.
  
8) Que en les dites relacions de cooperació respectaran, en tot cas, el secret estadístic i la protecció de dades personals a què obliga la legislació vigent.
  
Tenint en compte això, l'IVE i l'IVIE, convenen
  
Estrényer les seues relacions, unir esforços i establir normes àmplies d'actuació que canalitzen i incrementen els contactes i les col·laboracions amb la subscripció del present acord marc de conformitat amb les clàusules següents:
  
Primera: objecte de l'acord marc
  
La finalitat del present acord és l'establiment d'un marc d'actuació per a la col·laboració entre l'IVE i l'IVIE.
  
Segona: modalitats de col·laboració
  
El present acord marc promourà les actuacions conjuntes següents en matèria de cooperació estadística:
  
Desenvolupament conjunt de programes i projectes estadístics que milloren el coneixement de la realitat econòmica valenciana per mitjà del disseny de metodologies consistents i adequades que doten de la necessària coherència i fiabilitat els resultats, tot això respectant els principis de l'estalvi màxim de costos, supressió de duplicitats innecessàries i aprofitament màxim de les fonts existents.
  
b) Estudis que permeten disposar de criteris per a la definició de principis i normes tècniques que contribuïsquen a homogeneïtzar l'activitat estadística en la Comunitat Valenciana i que, al seu torn, faciliten la integració i l'anàlisi dels seus resultats amb els sistemes estadístiques nacional i comunitari, a fi d'aconseguir la comparança de tot ells.
  
c) En particular, i en virtut del present acord, s'estableixen com àrees prioritàries els projectes per al desenvolupament metodològic i la posada en marxa d'investigacions estadístiques que faciliten el seguiment de la conjuntura econòmica, el coneixement estructural de les activitats productives i els sectors institucionals, així com l'elaboració dels comptes, taules i càlcul d'agregats macroeconòmics de l'economia valenciana, tot això tenint en compte el marc metodològic definit en el sistema estadístic oficial, amb especial atenció al Sistema Europeu de Comptes 1995 (SEC-95).
  
d) Intercanvi d'experiències a través de reunions, presentacions, sessions informatives o qualsevol altre mitjà que es considere oportú.
  
e) Totes aquelles que siguen considerades d'interés mutu, dins de les disponibilitats de les parts i de les activitats que constitueixen l'objecte del present acord marc.
  
Tercera: secret estadístic
  
En aquelles actuacions que es duguen a terme en el marc de col·laboració establit en el present acord que requerisquen l'intercanvi d'informació entre l'IVE i l'IVEI protegida pel secret estadístic, la protecció de les dades individuals quedarà totalment garantida, i tot el personal que participe en els treballs estadístics relacionats amb la mencionada informació intercanviada estarà sotmés a l'obligació de preservar el secret estadístic a què obliga la Llei 5/1990, de la Generalitat Valenciana, d'Estadística de la Comunitat Valenciana així com a les altres restriccions que es deriven de la legislació vigent. especialment en relació amb la protecció de les dades personals, segons el que establix la Llei Orgànica 15/1999 de 13 de desembre de Protecció de Dades de Caràcter Personal.
  
Quarta: formalització de la col·laboració
  
Els diferents projectes o programes d'actuació que es deriven del present acord podran ser objecte de convenis de col·laboració específics en els quals, a més de la finalitat, es descriurà detalladament el pla de treball, es designaran els interlocutors i coordinadors del projecte per cada part, s'especificarà la duració del conveni així com les condicions econòmiques, si n'hi ha.
  
Cinquena: difusió de la informació
  
En les publicacions o qualsevol altre producte de difusió que es facen dels resultats de les activitats de col·laboració entre les institucions firmants, es farà referència a la col·laboració de l'altra part.
  
Sisena: normes de funcionament
  
La col·laboració derivada del present acord marc quedarà subjecta a les normes de l'IVIE i de l'IVE en la forma que establisquen els convenis específics que es formalitzen, tenint en compte la naturalesa de la col·laboració i el lloc on es realitzen els treballs.
  
Setena: establiment de la comissió mixta
  
Per a facilitar el seguiment de l'acord marc així com l'execució i el compliment dels convenis específics de col·laboració, es constituirà una comissió mixta paritària integrada per les parts de l'acord marc o per la persona o persones en qui cada un d'ells delegue.
  
La dita comissió es constituirà en el termini de trenta dies, comptats a partir de la data de la firma del present acord marc.
  
Vuitena: funcionament de la comissió mixta
  
La comissió mixta dictarà les seues normes internes de funcionament i li corresponen, entre altres, les funcions següents:
  
Promoure possibilitats de col·laboració en les àrees de col·laboració conjunta definides, així com la proposta d'àrees noves.
  
Preparar els convenis específics de col·laboració derivats del present acord marc.
  
Elevar les propostes que elabore als òrgans competents de les dues parts.
  
Realitzar el seguiment dels convenis específics que se subscriguen i aclarir tots aquells dubtes que es puguen plantejar en la seua interpretació i execució.
  
Avaluar el grau d'eficàcia i compliment de l'acord marc.
  
Novena: vigència
  
El present acord marc tindrà efecte des del moment de la firma i vigència de caràcter indefinit.
  
Desena: modificació i rescissió
  
Les parts podran modificar o denunciar el present document per mutu acord. Qualsevol de les parts podrà, al seu torn, denunciar el present acord comunicant-ho per escrit a l'altra part amb un mes d'antelació a la data en què el donarà per acabat
  
I en prova de conformitat amb tot això, les parts firmen per duplicat el present acord, estés en quatre folis de paper comú, per duplicat i a un sol efecte, en el lloc i en la data amunt indicats.
  
Per l'IVE, Per l'IVIE,
  
El director gerent El president